CELEX: 32022D0901
Language: el
Date: 2022-06-08 00:00:00
Title: Εκτελεστική απόφαση (ΕΕ) 2022/901 της Επιτροπής της 8ης Ιουνίου 2022 για την τροποποίηση της εκτελεστικής απόφασης (ΕΕ) 2016/2269 όσον αφορά τους κεντρικούς αντισυμβαλλομένους υπό την εποπτεία της Αρχής Διεθνών Κέντρων Χρηματοπιστωτικών Υπηρεσιών (Κείμενο που παρουσιάζει ενδιαφέρον για τον ΕΟΧ)

9.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 156/60
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/901 ΤΗΣ ΕΠΙΤΡΟΠΗΣ
         της 8ης Ιουνίου 2022
         για την τροποποίηση της εκτελεστικής απόφασης (ΕΕ) 2016/2269 όσον αφορά τους κεντρικούς αντισυμβαλλομένους υπό την εποπτεία της Αρχής Διεθνών Κέντρων Χρηματοπιστωτικών Υπηρεσιών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 25 παράγραφος 6,
         Εκτιμώντας τα ακόλουθα:
         
                     (1)
                  
                  
                     Η εκτελεστική απόφαση (ΕΕ) 2016/2269 της Επιτροπής (2) ορίζει ότι οι νομοθετικές και εποπτικές ρυθμίσεις της Ινδίας για τους κεντρικούς αντισυμβαλλομένους (στο εξής: CCP) που εποπτεύονται από την Επιτροπή Κεφαλαιαγοράς της Ινδίας («SEBI») και την Κεντρική Τράπεζα της Ινδίας, αντίστοιχα, πρέπει να θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.
                  
               
                     (2)
                  
                  
                     Την 1η Οκτωβρίου 2020 η Αρχή Διεθνών Κέντρων Χρηματοπιστωτικών Υπηρεσιών (στο εξής: IFSCA) ανέλαβε από τη SEBI την εποπτεία των κεντρικών αντισυμβαλλομένων που είναι εγκατεστημένοι στα διεθνή κέντρα χρηματοπιστωτικών υπηρεσιών (στο εξής: IFSC) στην Ινδία. Επιπλέον, ο νόμος και οι κανονισμοί που αναφέρονται στο άρθρο 1 παράγραφος 1 της εκτελεστικής απόφασης (ΕΕ) 2016/2269 έπαυσαν εν μέρει να εφαρμόζονται στα IFSC στις 16 Απριλίου 2021. Από την ημερομηνία αυτή, οι Market Infrastructure Institutions Regulations, 2021 (3) (κανονισμοί του 2021 για τους οργανισμούς υποδομών της αγοράς, στο εξής: κανονισμοί MII), που εκδόθηκαν από την IFSCA βάσει του νόμου αριθ. 50 του 2019, International Financial Services Centres Authority Act, 2019 (4) (νόμος του 2019 για την αρχή διεθνών κέντρων χρηματοπιστωτικών υπηρεσιών, στο εξής: νόμος IFSCA), εφαρμόζονται στους CCP που είναι εγκατεστημένοι σε IFSC. Ωστόσο, ο νόμος του 1956 για τις συμβάσεις τίτλων (κανονισμός), νόμος αριθ. 42 του 1956 (5), εξακολούθησε να έχει εφαρμογή.
                  
               
                     (3)
                  
                  
                     Η αξιολόγηση του κατά πόσον οι νομοθετικές και εποπτικές ρυθμίσεις της Ινδίας που εφαρμόζονται σε CCP εγκατεστημένους στα IFSC είναι ισοδύναμες με εκείνες της Ένωσης, δεν θα πρέπει να βασίζεται μόνο σε συγκριτική ανάλυση των νομικά δεσμευτικών απαιτήσεων που εφαρμόζονται σε CCP που είναι εγκατεστημένοι στα IFSC αφηρημένα, αλλά και σε εκτίμηση των επιπτώσεων των εν λόγω απαιτήσεων. Η εν λόγω αξιολόγηση θα πρέπει να ελέγχει την επάρκεια των εν λόγω απαιτήσεων για τον μετριασμό των κινδύνων στους οποίους ενδέχεται να εκτεθούν τα εκκαθαριστικά μέλη και οι τόποι διαπραγμάτευσης που είναι εγκατεστημένα/-οι στην Ένωση, λαμβανομένου υπόψη του μεγέθους των χρηματοπιστωτικών αγορών στις οποίες δραστηριοποιούνται οι CCP που είναι εγκατεστημένοι στα IFSC. Για να εξασφαλιστεί επαρκής μετριασμός του κινδύνου, χρειάζονται αυστηρότερες απαιτήσεις μετριασμού του κινδύνου για τους CCP που ασκούν τις δραστηριότητές τους σε μεγαλύτερες χρηματοπιστωτικές αγορές, των οποίων το εγγενές επίπεδο κινδύνου είναι υψηλότερο από εκείνο για τους CCP που ασκούν τις δραστηριότητές τους σε μικρότερες χρηματοπιστωτικές αγορές, των οποίων το εγγενές επίπεδο κινδύνου είναι χαμηλότερο.
                  
               
                     (4)
                  
                  
                     Στο άρθρο 25 παράγραφος 6 στοιχεία α), β) και γ) του κανονισμού (ΕΕ) αριθ. 648/2012, απαριθμούνται τρεις προϋποθέσεις, οι οποίες χρειάζεται να πληρούνται προκειμένου να κριθεί ότι οι νομοθετικές και εποπτικές ρυθμίσεις τρίτης χώρας σχετικά με τους κεντρικούς αντισυμβαλλομένους που έχουν λάβει άδεια λειτουργίας εκεί είναι ισοδύναμες με εκείνες που καθορίζονται στον εν λόγω κανονισμό.
                  
               
                     (5)
                  
                  
                     Σύμφωνα με το άρθρο 25 παράγραφος 6 στοιχείο α) του κανονισμού (ΕΕ) αριθ. 648/2012, οι CCP που έχουν λάβει άδεια λειτουργίας σε τρίτη χώρα πρέπει να πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του εν λόγω κανονισμού.
                  
               
                     (6)
                  
                  
                     Οι νομικά δεσμευτικές απαιτήσεις που εφαρμόζονται στους CCP που έχουν λάβει άδεια λειτουργίας στα IFSC καθορίζονται στους κανονισμούς MII. Οι εν λόγω κανονισμοί εφαρμόζουν πλήρως τα διεθνή πρότυπα που καθορίζονται βάσει των αρχών για τις υποδομές των χρηματοπιστωτικών αγορών («PFMI»), που εκδόθηκαν τον Απρίλιο του 2012 από την Επιτροπή Πληρωμών και Υποδομών της Αγοράς («CPMI») και τον Διεθνή Οργανισμό Επιτροπών Κεφαλαιαγοράς («IOSCO») (6).
                  
               
                     (7)
                  
                  
                     Οι CCP που είναι εγκατεστημένοι στα IFSC πρέπει να λάβουν άδεια από την IFSCA. Για να λάβουν άδεια να παρέχουν υπηρεσίες εκκαθάρισης, οι CCP πρέπει να συμμορφώνονται με τις ειδικές απαιτήσεις που καθορίζονται στους κανονισμούς MII και πρέπει να διαθέτουν εσωτερικούς κανονισμούς και κανόνες που διασφαλίζουν τη συμμόρφωση με όλα τα σχετικά πρότυπα των PFMI. Ειδικότερα, οι CCP πρέπει να πληρούν τις προϋποθέσεις που ορίζονται στο άρθρο 8 παράγραφοι 1 και 3 των κανονισμών MII, οι οποίες αναμένεται να επιτρέπουν στους εν λόγω CCP να λειτουργούν με ασφάλεια και αποτελεσματικότητα και να διαχειρίζονται τους κινδύνους που συνδέονται με τις δραστηριότητες και τις λειτουργίες τους με σύνεση. Όπως προβλέπεται στα άρθρα 14 έως 39 των κανονισμών MII, οι CCP πρέπει να πληρούν απαιτήσεις όσον αφορά, μεταξύ άλλων, την καθαρή θέση, τη μετοχική σύνθεση, τη διαχείριση, τη διακυβέρνηση και τη δεοντολογία, τη διαχείριση κινδύνων, συμπεριλαμβανομένης της σύστασης ταμείου εγγυήσεων διακανονισμού, τη συνέχεια των δραστηριοτήτων, την πρόσβαση στον CCP από τα εκκαθαριστικά μέλη και τους τόπους διαπραγμάτευσης και την τήρηση αρχείων. Ειδικότερα, το άρθρο 24 παράγραφος 1 των κανονισμών MII απαιτεί από τους CCP να υιοθετούν τις αρχές διακυβέρνησης που ορίζονται στις PFMI. Για να αποδεικνύεται η συμμόρφωση με τους κανονισμούς MII, το άρθρο 6 και το άρθρο 40 των κανονισμών MII απαιτεί από τους CCP να υποβάλλουν τους εσωτερικούς κανόνες και διαδικασίες τους στην IFSCA πριν από την εφαρμογή τους.
                  
               
                     (8)
                  
                  
                     Η χρηματοπιστωτική αγορά των IFSC είναι σημαντικά μικρότερη από τις αγορές στις οποίες δραστηριοποιούνται οι CCP που είναι εγκατεστημένοι στην Ένωση. Από το 2020 έχει σημειωθεί ελάχιστη δραστηριότητα διαπραγμάτευσης ή εκκαθάρισης παραγώγων. Ως εκ τούτου, η συμμετοχή σε CCP που είναι εγκατεστημένοι στα IFSC εκθέτει τα εκκαθαριστικά μέλη και τους τόπους διαπραγμάτευσης που είναι εγκατεστημένα/οι στην Ένωση σε σημαντικά χαμηλότερους κινδύνους από ό,τι η συμμετοχή τους σε CCP που έχουν λάβει άδεια λειτουργίας στην Ένωση. Οι κανονισμοί MII που εφαρμόζονται στους CCP που έχουν λάβει άδεια λειτουργίας από την IFSCA, οι οποίοι συμπληρώνονται από τους εσωτερικούς κανονισμούς και κανόνες των εν λόγω CCP, που απαιτούν συμμόρφωση με τις PFMI, μετριάζουν επαρκώς το χαμηλότερο επίπεδο κινδύνου στο οποίο μπορεί να είναι εκτεθειμένα/-οι τα εκκαθαριστικά μέλη και οι τόποι διαπραγμάτευσης που είναι εγκατεστημένα/-οι στην Ένωση και μπορεί επομένως να θεωρηθεί ότι επιτυγχάνουν αποτέλεσμα μετριασμού του κινδύνου ισοδύναμο με εκείνο που επιδιώκεται με τον κανονισμό (ΕΕ) αριθ. 648/2012.
                  
               
                     (9)
                  
                  
                     Η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις της Ινδίας διασφαλίζουν ότι οι CCP που έχουν λάβει άδεια λειτουργίας από την IFSCA συμμορφώνονται με νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
                  
               
                     (10)
                  
                  
                     Το άρθρο 25 παράγραφος 6 στοιχείο β) του κανονισμού (ΕΕ) αριθ. 648/2012 απαιτεί επίσης οι νομοθετικές και εποπτικές ρυθμίσεις όσον αφορά τους CCP που έχουν λάβει άδεια λειτουργίας σε τρίτη χώρα να προβλέπουν αποτελεσματική εποπτεία και επιβολή του νόμου για τους CCP επί συνεχούς βάσεως.
                  
               
                     (11)
                  
                  
                     Η IFSCA αναγνωρίζει τους CCP στα IFSC και τους παρακολουθεί για να διασφαλίζει τη συμμόρφωση με τους κανονισμούς MII και με τους εσωτερικούς κανόνες και διαδικασίες των CCP σε συνεχή βάση. Η IFSCA ασκεί την καθημερινή εποπτεία σε τακτική βάση σύμφωνα με τα άρθρα 12, 13 και 28 του νόμου IFSCA και τα άρθρα 65 έως 70 των κανονισμών MII. Η IFSCA έχει την εξουσία να ζητεί πληροφορίες, να διενεργεί επιθεωρήσεις, να εκδίδει οδηγίες, καθοδηγητικά σημειώματα και εγκυκλίους και να επιβάλλει πρόστιμα και κυρώσεις. Σύμφωνα με το άρθρο 8 παράγραφος 3 στοιχείο ια) των κανονισμών MII, η IFSCA έχει επίσης την εξουσία να θέτει πρόσθετες προϋποθέσεις για την αναγνώριση των CCP. Σύμφωνα με το άρθρο 12 του νόμου IFSCA, η IFSCA έχει την εξουσία να επιβάλλει πρόστιμα και κυρώσεις στους CCP. Τέλος, σύμφωνα με το άρθρο 13 των κανονισμών MII, η IFSCA έχει την εξουσία να ανακαλεί την αναγνώριση ενός CCP.
                  
               
                     (12)
                  
                  
                     Η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις όσον αφορά τους CCP που έχουν λάβει άδεια λειτουργίας από την IFSCA, προβλέπουν αποτελεσματική εποπτεία και επιβολή του νόμου επί συνεχούς βάσεως.
                  
               
                     (13)
                  
                  
                     Σύμφωνα με το άρθρο 25 παράγραφος 6 στοιχείο γ) του κανονισμού (ΕΕ) αριθ. 648/2012, το νομικό πλαίσιο μιας τρίτης χώρας πρέπει να προβλέπει αποτελεσματικό σύστημα ισοδυναμίας για την αναγνώριση των CCP που είναι αδειοδοτημένοι δυνάμει νομικών καθεστώτων τρίτων χωρών (στο εξής: CCP τρίτων χωρών).
                  
               
                     (14)
                  
                  
                     Οι CCP εκτός ΙFSC που επιθυμούν να εκκαθαρίζουν χρηματοπιστωτικά μέσα στα IFSC μπορούν να υποβάλουν αίτηση αναγνώρισης στην IFSCA. Το άρθρο 8 παράγραφοι 1 και 3 των κανονισμών MII καθορίζει τα κριτήρια αναγνώρισης. Το άρθρο 71 των κανονισμών MII επιτρέπει στην IFSCA να χαλαρώνει την απαίτηση αναγνώρισης προς το συμφέρον της ανάπτυξης και της ρύθμισης των χρηματοπιστωτικών υπηρεσιών στα IFSC υπό το πρίσμα του εποπτικού προτύπου που απαιτείται από τη δικαιοδοσία του κράτους καταγωγής. Η ίδια διάταξη επιτρέπει στην IFSCA να αναγνωρίζει CCP που δεν είναι εγκατεστημένοι στα IFSC.
                  
               
                     (15)
                  
                  
                     Η Επιτροπή καταλήγει στο συμπέρασμα ότι το νομικό πλαίσιο των IFSC προβλέπει αποτελεσματικό σύστημα ισοδυναμίας για την αναγνώριση των CCP τρίτων χωρών.
                  
               
                     (16)
                  
                  
                     Ως εκ τούτου, η Επιτροπή θεωρεί ότι οι νομοθετικές και εποπτικές ρυθμίσεις της Ινδίας που εφαρμόζονται στους CCP πληρούν τις προϋποθέσεις που προβλέπονται στο άρθρο 25 παράγραφος 6 του κανονισμού (ΕΕ) αριθ. 648/2012. Κατά συνέπεια, οι εν λόγω νομοθετικές και εποπτικές ρυθμίσεις θα πρέπει να θεωρούνται ισοδύναμες με τις απαιτήσεις που προβλέπονται στον κανονισμό (ΕΕ) αριθ. 648/2012.
                  
               
                     (17)
                  
                  
                     Η παρούσα απόφαση βασίζεται στις νομικά δεσμευτικές απαιτήσεις που εφαρμόζονται στους CCP στα IFSC κατά τον χρόνο της έκδοσής της. Η Επιτροπή, σε συνεργασία με την Ευρωπαϊκή Αρχή Κινητών Αξιών και Αγορών, θα πρέπει να εξακολουθήσει να παρακολουθεί σε τακτική βάση την εξέλιξη του νομοθετικού και εποπτικού πλαισίου που εφαρμόζεται στους CCP στα IFSC και την εκπλήρωση των προϋποθέσεων βάσει των οποίων ελήφθη η παρούσα απόφαση, συμπεριλαμβανομένου του κατά πόσον η IFSCA κάνει χρήση της εξουσίας της δυνάμει του άρθρου 71 των κανονισμών MII για να χαλαρώσει απαιτήσεις που καθορίζονται στους εν λόγω κανονισμούς.
                  
               
                     (18)
                  
                  
                     Οι νομοθετικές και εποπτικές ρυθμίσεις οι οποίες εφαρμόζονται στους CCP που έχουν λάβει άδεια λειτουργίας στα IFSC, συμπεριλαμβανομένης της πιθανής χαλάρωσης απαιτήσεων που καθορίζονται στους κανονισμούς MII από την IFSCA, θα πρέπει να επανεξετάζονται τακτικά. Η εν λόγω τακτική επανεξέταση δεν θα πρέπει να θίγει την εξουσία της Επιτροπής να διενεργεί ειδική επανεξέταση ανά πάσα στιγμή, σε περίπτωση που, λόγω των σχετικών εξελίξεων, καταστεί αναγκαίο να αξιολογήσει εκ νέου η Επιτροπή την ισοδυναμία που χορηγείται με την παρούσα απόφαση. Με βάση τα πορίσματα που προκύπτουν από τακτική ή ειδική επανεξέταση, η Επιτροπή μπορεί να αποφασίσει να τροποποιήσει ή να καταργήσει ανά πάσα στιγμή την παρούσα απόφαση, ιδίως σε περίπτωση που οι εξελίξεις επηρεάζουν τις προϋποθέσεις βάσει των οποίων εκδίδεται η παρούσα απόφαση.
                  
               
                     (19)
                  
                  
                     Επομένως, η εκτελεστική απόφαση (ΕΕ) 2016/2269 θα πρέπει να τροποποιηθεί αναλόγως.
                  
               
                     (20)
                  
                  
                     Για να διασφαλιστεί ότι η Ευρωπαϊκή Αρχή Κινητών Αξιών και Αγορών διενεργεί χωρίς καθυστέρηση τη διαβάθμιση και την αναγνώριση των CCP που είναι εγκατεστημένοι στα IFSC, η παρούσα απόφαση θα πρέπει να αρχίσει να ισχύει επειγόντως.
                  
               
                     (21)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 1 της εκτελεστικής απόφασης (ΕΕ) 2016/2269 προστίθεται η ακόλουθη παράγραφος:
            
               
                  «3.   Για τους σκοπούς του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Ινδίας, που αποτελούνται από τον νόμο για τις συμβάσεις τίτλων (κανονισμό) του 1956, τον νόμο του 2019 για την αρχή διεθνών κέντρων χρηματοπιστωτικών υπηρεσιών και τους κανονισμούς του 2021 για τους οργανισμούς υποδομών της αγοράς και εφαρμόζονται σε CCP εγκατεστημένους στα διεθνή κέντρα χρηματοπιστωτικών υπηρεσιών, θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.»
               
            
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 8 Ιουνίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 201 της 27.7.2012, σ. 1.
         
            (2)  Εκτελεστική απόφαση (ΕΕ) 2016/2269 της Επιτροπής, της 15ης Δεκεμβρίου 2016, σχετικά με την ισοδυναμία του κανονιστικού πλαισίου για τους κεντρικούς αντισυμβαλλομένους στην Ινδία σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (ΕΕ L 342 της 16.12.2016, σ. 38).
         
            (3)  Επίσημη Εφημερίδα της Ινδίας, αριθ. 179] της 16.4.2021, σ. 1, 2310 GI/2021.
         
            (4)  Επίσημη Εφημερίδα της Ινδίας, αριθ. 74] της 20.12.2019, σ. 1.
         
            (5)  Επίσημη Εφημερίδα της Ινδίας, Έκτακτη έκδοση, 1957, Μέρος II, τμήμα 3, σ. 549.
         
            (6)  Επιτροπή Συστημάτων Πληρωμών και Διακανονισμού/Τεχνική Επιτροπή του Διεθνούς Οργανισμού Επιτροπών Κεφαλαιαγοράς, Αρχές για τις υποδομές των χρηματοπιστωτικών αγορών, Απρίλιος 2012, CPMI Papers No. 101, Principles for Financial Market Infrastructures (bis.org).